-->
Untuk teman Sejawat !
Di malam nan sunyidan sepi ku mulai menukilkan
“ suntingan kata “ guna menjadi pedoman dan
contoh tauladan untuk teman di masa depan.
Juga menjadi appresiasi untukku di masa tua…
WAHAI MALAM NAN BISU
ENGKAULAH DJADI SAKSI
ENGKAU TURUT MERASA
KESEDIHAN DJIWA HAMBA
BUKTINYA SUNGGUH NYATA
KESUNYIAN DAN KESEPIAN TAK BERSUARA…
WAHAI TUHAN YANG MAHA KUASA
ENGKAULAH PUJAAN HAMBA
WALAU DIMANA HAMBA BERADA
ENGKAU TAK LUPUTMENDJAGA
HAMBA YANG….HINA….DINA….
Coretan Hati: Ustadz Syamsuddin Ahmad (Syamsa)
Do’a Restu
Buah karya : Ustadz Syamsuddin Ahmad (Syamsa)
Assalamualaikum rakan meutuah
Djino lon kisah saboh tjalitra
Puja ngon pujoe keu Tuhan Allah
Seulaweut lon arah akan Maulana
Teuma lon linteung djaroe dua blah
Ulon munajah bak tuhan Esa
Lon mohon taufiq deungon hidayah
Lon neuk sikuak saboh tjalitra
Eya Tuhan ku Rabbon Alamin
Bak droen ya rahim lon mohon pinta
Dari mula phon sampo an tamat
Beu ek seulamat dengan sentausa
Beu ek teu buka hate lon tuan
Neu buka djalan ladju beu lantja
Karangan di jak pena pih djitron
Bek meutheun meutheun halangan bek na
Amin ya Allah…Amin ya Rahman
Amin ya makmun…. Amin ya Salam
Utjapan achir do’a lon tuan
Mudah mudahan Amin…aminaa....
Di “Alue nireh”
Buah karya : Ustadz Syamsuddin Ahmad (Syamsa)
Di Alue Nireh pu phon karangan
Masa lon tuan djak mengembara
Masa di rantau dilee saboh djan
Dilon masa nyan guree sikula
Masa nyan dilee ulon meunumpang
Dirumah rakan nashrom husna
Tetap keuh dilon numpang disinan
Ureung rumohnyan budi seutia
Ulon geu tulong geubri makanan
Bila meudjan jan bak droe lon hana
Han ek lon balah guna ureungnyan
Tempat lon numpang keun geu peusiwa
Teungoh lon duek duek nibak simalam
Di ulon tuan ka rot ie mata
Ie mata ile djatoh deraian
Di ulon tuan hana lon sada
Pikiran katjau balau tambahan
Seubab lon tuan kureung beulandja
Puasa ka toi rab troeh Ramadhan
Dilon hai rakan gohlom lon gisa
Gohlom ulon wo keudeh u gampong
Untuk jak kunjong ayah ngon bunda
Lon nak eik moto beulandja lon tan
Deungon geuritan meudjan djan hana
Ongkoh moto pih get that dji peu ek
Sabab hai adek djidjak lam paya
Awai awai kon na tjit nyang rusak
Meutamah hai njak ka putoih rem nya
Lhokseumawe Langsa nyang ka hai adoe
Tjit si khan uroe moto djitaga
Tapi djino sayang hai adoe
Limong blah puasa goh troh djigisa
Dak na geuritan didjak meudjan djan
Tanging peunumpang meu lumba lumba
Meukarat-karat dalam geuritan
Ladom hai rakan meu tindju tampa
Nyang ladom geuduk di ateuh bubong
Teuma nyang ladom bak rantee teuma
Teuma nyang ladom duek ateuh tjaweuk
Ladom meu thik-thik bak binteh geuwa
Sebab lon pike meunan dum susah
Nyan djeut keuh bok bak tidjoh ie mata
Badan lon dlaif beurani lon tan
Lon ek geuritan payah leupah na
Seudang di dalam hate lon kuju
Pu lom hai teungku binteh lon neuk wa
Leubeih leubeih lom u ateuh bubong
Deubaran djantong sang beukah dada
Ulon teu sentak dari lamunan
Istighfar yoh nyan ladju lon batja
Astaghfirullah lon pudja Rabbon
Beu neupeu ampon lil wai daija
Malam nyan hai dek malam djum’at
Tuhan bri rahmat keu lon nyang hina
Oh lheuh lon batja Astaghfirullah
Hate nyang susah teutap ngon sigra
Ie mata ka tho, ,mata ka peungeuh
Pikiran nyang kroeh, ka warah teuma
Teuma oh lheueh nyan dilon lon beudoh
Lon djak ka the toh, polpen lon mita
Lon tjok ngon polpen deungon keureutah
Lon peuduk pantah di ateuh medja
Lam tjahja panjot angen peu klip-klip
Deungon long lip glip lon tuleih reka
Keu autografi haba lon tuleih
Tjomedi sedih, suka ngon duka
Mula di gampong masa lon sideh
An alue nireh sampo lon teuka
Joh lon sikula na tjit lon peugah
Masa asrama di kutaradja
Masa lon murid sampo jeut guree
Sampo hai teungku lon meungembara
Tjukop keuh oh noi hai dek meutuah
Lon tjatet bagah bek gadoh tanda
Riwayat Syamsa hudep hai dek tjut
Lon tjatat batjut bek tuwo teuma
Krueng tho
Buah karya : Ustadz Syamsuddin Ahmad (Syamsa)
Alhamdulillah Rabbi lon pudjo
Keu Allah sidroe nyang Maha Esa
Disamping bak nyan teuma lom dudo
Seulaweut meu wo akan Musthafa
Akan Muhammad nabi geutanjoi
Muhammad sidroe saidul anbija
Syafa’at neuh le ateuh alam nyo
Dipage dudo ummati qila…
Meutjeuhu Krueng Tho masa na nilam
Meutjeuhu tjalang joh bhom mantoeng na
Kapai di singgah uro ngon malam
Masa nyan tjalang rame leupah na
Krueng tho ngon lhok kruet di Atjeh barat
Metjeuhu that that joh masa beulanda
Djalan djih peungeuh moto pih le that
Muatan sarat nilam ngon lada
Kupi ngon pineung sinan pih le that
Keunan meusaoat dum toke raya
Baik di timu atau di barat
Geu singgah siat djak kalon kuta
Keu gampong krueng tho lon rawi ligat
Di sinan teumpat lahe djih syamsa
Udara seujuk segar nyaman that
Meung tadjak siat dak djeut bek weih le
Buket mendjulang u lazuardi
Kajee meuriti timoh meu bandja
Kuneng ngon idjo on leupah tari
Meutamah lagi mirah ngon djingga
Padang meng hijau menarik hate
Peuremadani sang ulah rupa
Aneuk mit gampong keunan peuregi
Setiap hari djak menggembala
Suleing pih djimee seurunei bangsi
Keu lale hate aneuk gembala
Oh wate pijoh djiyup le bangsi
Lagu ngon nyanyi meu suka ria
Di lagu atjeh leubeih lom tari
Munyo ngon bangsi sang sang djibatja
Soi soi nyang deungo teuka beurahi
Kadang pih ile tidjoh ie mata
Ureung teungoh djak meudjan roh teudong
Wate meu deungo lagu gembala
Syair ngon panton selang ber selang
Gurat sedihan para pendeunga
Laen nibaknyan sawah meubentang
Tanging peumatang sama berdjadja
Pade menguning watee musem blang
Tertarik pandang pelukis dumna
Ngon taloi neuring meurentang rentang
U dangau rangkang meu saho puntja
Ta tarek puntja ujong meuguntjang
Tulo tereubang bak pade huma
Oh kuneng pade tan weh lee di blang
Geu takot syang tulo djak seuba
Meuganto ganto ureung keumit blang
Ajah ngon abang adek ngoa tjut da
Diteungoh gampong ilei saboh krueng
Sinan keuh ureung manoi meu upa
Padjan nyang suka djak manoi u krueng
Han pajah ta tjrong hana pu tima
Ie djih jeureuneh ilei meugrum grum
Aneuk mit mandum manoi that suka
Oh dji katjhoek ie ka meugeulumbang
Manoi that seunang mudi ngon muda
Menjoe na rakan djak u Atjeh Barat
Neu singgah siat u gampong syamsa
Neu tanyoeng bak gob meungtan neu tupat
Saleh pat tempat Syedara Syamsa
Achirul kalam lon pijoh siat
Djaro kuweut than hantom biasa
Keu hai gampong lon, lon pijoh siat
Mata teungeut that malam kadjula
Lon sambong laen nyang mangat that that
Nyang lon meuhadjat inti tjalitra
Keu hai joh tjut, lon kisah meuhat
Nyang geu amanat le ajah bunda
Ulon ka rajeuk sampo kan sudah
Sinan phon ulee lon tjok tjalitra
Teungoh lon duek duek ngon ma dan ajah
Bak lon geu peugah keu arakata
Geutjok le surat si on dalam tah
Ladju geu peuhah deungon geu batja
Dari mula phon bak asai liah
Bandum geukubah tjatatan kana.
Batjut Lon Peugah Keu Ajah Bunda
Buah karya : Ustadz Syamsuddin Ahmad (Syamsa)
Alhamdulillah Rabbi ya Rabbi
Hana chali lon pudji pudja
Keu ajah bunda batjut lon rawi
Supaya achi neu tuso nama
Nama ajah lon ka muhammadi
Nama geurasi lee ureung tuha
Nenek di ulon Teungku salami
Alias geubri Teungku Di Jeumpa
Lima saudara di pihak abi
Nyang phon geurasi tjut Mirah nama
Teuma keu dua yahwa Hasjimi
Nyang keu lhee uchti Idramismuha
Teuma nyang keu peut ka Muhammadi
Nyan keuh hai achi abi si Syamsa
Teuma keu limong A.R. Salimi
Tamat hai achi ret pihak abi
Djino lon peugah ret pihak ummi
Nama geurasi geukheun Hamida
Geutjhik syech nek lon ret ummi
Di Atjeh Pidie gampong aseuli
Gampong lamlo phon phon geurasi
Kuta Bakti djino geu tuka
Kuta ngon kuta bakti
Saban hai achi di Sigli puntja
Qudrat iradat sifat Ilahi
Hana ta tukri hantroeh ta duga
U Atjeh Barat nek lon geu ngungsi
Seubab di Sigli prang leupah subra
Tareeh keu nenek cukop disini
Syam sambong lagi saudara bunda
Lapan serangkai di pihak ummi
Pada peunyanyi Octavo nama
Ban lapan gobnyan akan lon rawi
Neu deungo achi Syamsa tjalitra
Empat serangkai di satu ummi
Nyang empat lagi laen ibunda
Djino lon seubut landjutan rawi
Nyang satu ummi lon seubut nama
Achul abawain nama geurasi
Bak kitab fiqhi bab fara idla
Sidroe nyang putra lhee droe nyang putri
Ummi Syam sendiri mula pertama
Nyang nomoi dua djuga wai putri
Siti Aisyah nama aseuli
Siti Fatimah djuga nyang putrid
Fatimah ini nyang nomoi tiga
Abdul wahab jang aneuk laki
Hingga di sini jang se ibunda
Eumpat seukandong kalheuh lon rawi
Jang eumpat lagi lon kheun sa dua
Lhei jang putra sidroe jang putrid
Nyang phon hai achi Chadam nan geubri
Teuma keu dua seorang putrid
Nama geurasi nan siti hawa
Keu lhee m.yusuf aneuk lelaki
Achir sekali Ibrahim nama
Ka tjukop ohnoi keu ajah ummi
Ka ilon rawi djeut meupat puntja
Eja tuhanku Chalikul bahri
Neu ampon zambi ureung nyan dumna
Ka lheuh lon peutjeeh keu ajah ummi
Beralih lgi keu soal Syamsa
Disinan keuh phon ulon awali
Neu batja achi djeut meuho haba.
Masa lahee lon
Buah karya : Ustadz Syamsuddin Ahmad (Syamsa)
Djiku’uk manok di suboh hitam
Siat oh lheuhnyan kitjauan nuri
Siteungoh limong ka meusu adzan
Bileue ka geu bang shalat subuhi
Adzan mendju merju insane
Ummat islam geu peugo dumna
Bek eh teungeut le lagee nyang pangsan
Beudoh sembahjang pudjoi jang Esa
Ureung islam jang kuat iman
Neudeungo adzan tuboh sang gugha
Urat sang reule tan le lam badan
Sendi ngon tuleung sang luroh dumna
Teu ingat keudroe peuneudjeut Tuhan
Kadang tjit padjan roh geu keulua
Deungon khusju’ that nadjat bak tuhan
Beu roh di gobnyan ureung jang taqwa
Mangat si nitjah oh uro tarek
Djampu boh peuteik ngon asam jawa
Mangat hikajat bunji ta balek
Tiap tiap bab hai dek bunji ta tuka
Atra gob gubah di lon tertarek
Seubab hai adek get retorica
Karangan droe lon hana tertarek
Uram ngon udek meu tuka-tuka
Sensasi hana epik ngon lyric
Sabab lon haidek hantom biasa
Ulon keumarang hana tekheunik
Hana dramatik tempo ngon nada
Oleh sebabnyan hai abang ngon adek
Meuah beurajeuk harapan Syamsa
Meunyoi meutuka atau meu balek
Maklum hai adek guree lon hana.
Tjatatan ajah
Buah karya : Ustadz Syamsuddin Ahmad (Syamsa)
Tanggai tujoh mai malam seunajan
Dalam tjatatan ayah dan bunda
poh padum lahee hana tjatatan
dalam catatan oh watee fadja
Di watee fadja malam seunajan
Di ulon tuan lahee u donya
Thon sikureung blah tiga delapan
Meunan tjatatan jang na lon batja
Lon batja ladju udjong tjatatan
Supaja rakan djeut meuho haba
Ulon ka lahee teukedi tuhan
deungon rawatan setjara biasa
lam bahsa atjeh nan geukheun bidan
djino hai rakan suster bernama
ubat pih hana suster nyan pih tan
hanja ramuan nyang ibuk bidan ba
bidan di ulon Tidjah geuhoi nan
lakoi di gobnyan ibrahim nama
lakoi meu dukon inong meu bidan
dua ureung nyan saban than padra
di mak geumadeung geu laju badan
geu eh di sinan toi apui raja
oh watee haus tho lam reukung
air ramuan geujeib le sigra
watei teuka dek boh bu lam pingan
ngon sira joh nyan geu lawok sigra
gulei ngon ungkot handjeut rab keunan
seubab pantangan bidan peuhaba
meunjona ta weuh keu tuboh badan
wajeb ta pantang beu that beu hawa
eungkot meuduroi bek to to keunan
seubab ungkotnyan raja that bisa
boh aneuh ie u, udeung pih meunan
laen nibaknjan sie kameing teuma
beuthat sie manok sie leumo sadjan
nyang masam masam bek tameu hawa
teutap keuh di mak sabee lam meunan
jang ka geu larang geu langgar hana
meudjan han ek bu sabab ungkoit tan
teutap geu pantang bek rouh binasa
bek teulah sithon ureung djak meugoi
teulah si uro ureung meu rusa
seubab nyan po ma teutap geu theun dro
neu takot paloi menjesai teuma
Pisang ambon pisang klat barat
Meu laen teumpat meu laen nama
Di kutaradja geukheun pisang berat
Di timu meuhat ambon ge nama
Geukheun di timu pisang klat barat
Di atjeh barat talon geu nama
Keu soal ummi lon pijoh siat
Djino lon sambat keu soal bapa
Uro pih beungoh meihmoh susah that
Nafkah meuhat gobnyan djak mita
Idja ngon bajei breuh bu lom meuhat
Tjukop meularat beulandja hana
Seubab di kamoi gasin cukob that
Kamo miskin that lom hina dina
Dakna syedara saban gasin that
Keu kamo meuhat geu tulong hana
Bek an keu kamo keudroi tan meupat
Ateuh hadlarat tuhan jang esa
Nyang na tenaga ureung njan meuhat
Pue pue ta pakat redjang le sigra
Oh watei malam teungeut tan siat
Seubab teu ingat keu lon ngon poma
Watei seulio mata leubui that
Neu deungo meuhat lon klik meu kuwa
Oh lon moi di lon abi susah that
Geu beudoh ligat gedjak peuriksa
Geu beudoh poma susu djok ligat
Oh lheuhnyan meuhat lon teungeut teuma
Meunjoi saket prut susah leubeih that
Di ajah meuhat neu jak neumita
Djak kalon dukon ju tulong siat
Neu ju koh kunjet kadang seumapa
Meunan keuh sabei ajah susah that
Tengeut tan siat sampoi lhok mata
Djamok neu paroh pidjeit geu sasat
Bek sampoi djikap baji jang ban na
Lheuh uro hameih teuka jum’at
Sabtu ngon ahad oh lheueh nyan teuma
Meunan keuh sabei ajah susah that
Di ummi meuhat meunan tjit sama
Karu that laot musem meu bakat
Kameing susah that musem keunongsa
Haba keu bapa lon seutop siat
Landjutan meuhat ukeu lom teuma
Meukarat ungkot oh roh lam pukat
Meukarat ureung meung tan rupia
Neu batja ladju teungku neu sasat
Supaja meu pat udjong tjalitra.
Masa lon baji
Buah karya : Ustadz Syamsuddin Ahmad (Syamsa)
Uroe rab mughreb tjuatja mirah
Tabeui that kuah meunjoi tan sira
Neubatja ladju teungku meutuah
Sambongan kisah jang lon tjalitra
Masa lon lahee teungku meutuah
Keunan troh langkah djiran seulingka
Njang ladom ba peng ladom djuadah
Meunan peususah peu peu keuh njang na
Meunan keuh tjara lama kan sudah
Watei ijadah geuba pu njang na
Bak phon meu kawen rakan meutuah
Djiran geulangkah geubri rupia
Oh watei mumei njata ka sudah
Tuan ka susah djak mei bu teuma
Adapt di atjeh meunan keuh ulah
Batjut lon peugah bak rakan dumna
Mangat get muphom batjut lon tamah
Sabab lon peugah meu puta-puta
Njan meukeusud lon teungku meutuah
Padum pat pasai teubit rupia
Tiep-tiep go hadji ureung u mekkah
Geu djak zearah tanoh mulia
Masa ubit lon akai brok leupah
Meunan geu peugah le ibu bapa
Siat-at lon klik oh watei ka grah
Di mak ka susah han teungeut mata
Meung idja lapeik pih han djeut basah
Lon klik oh mirah meung djum lon rasa
Meunan keuh sabei di lon peususah
Seb reuoh reuah ajah ngon bunda
Kon meu lon mantong meunan peususah
Dum manjak mirah lagei njan rupa
Tjit ka meunan keuhendak Allah
Di aneuk mirah djiklik meukuwa
Djikhem ngon angen gaki meu peutah
Si ulah ulah silat dji tjuba
Susu geu suleung watei deuk ngon grah
Meunan keuh ulah padum treb lama
Neu batja ladju teungku meutuah
Pakri peususah oh lheueh njan teuma
Laen lom geubri ladju geutamah
Pisang wak bagah ladju geumita
Pisang wak djampu ngon bu geuramah
Suleung lam babah aneuk tjut ban na
Adat di atjeh teungku meutuah
Meunan peususah di gampong desa
Meunjo di kuta laen peususah
Ruti le bagah ajah djak mita
Meung seu’i batjut doctor hoi bagah
Ju djak le ajah peuriksa neuk nda
Dokter mei ubat djarom dalam tah
Suntik le bagah oh lheuh pareksa
Meung saket tjiret mumang ngon muntah
Geubri le bagah ju ut pil ciba
Tapi nasib lon teungku meutuah
Gambei le bagah di mak geumita
Geu upa gambei geulabo bagah
Dukon geutamah geu radjah mantra
Meung on seruni meunan tjit ulah
Geuboh le bagah bak prut aneuknda
Peut ploh peut uro sampoi ka sudah
Po ma neu minah bak apui raja
Oh kalheuh madeung manoi wiladah
Meunan peurintah bak Allah jua
Neu batja keudro lam kitab fiqqah
Supaya djelaih pakriban tjara
Pakri ban taniet manoi wiladah
Supaja djeut sah oh takeuredja
Ka seunang batjut po ma meutuah
Hana le pajah geu eh lam tika
Kadjeut geu tulong idja geudjak rah
Geu tulong ajah jang mita beulandja
Geuputa meusen subhanallah
Idja njang beukah geu tampai le ma
Teungoh neu duk duk tjop idja beukah
Meu tadjo pantah bak ajon doda
Laila haillalah
Rajeuk bagah bidjeh mata ma
Di eh beuteungeut aneuk meutuah
Mak tulong ajah mita beulandja
Oh rajeuk gata aneuk meutuah
Ta tulong ajah mita beulandja
Beu phet ngon kulet beu mangat asoi
Aneuk lon sidroe di pudjo Allah
Djak ku dodo aneuk e’ sinjak mak dodo
Boh tulo boh tjitjem pala
Beureudjang rayeuk sinjak mak dodo
Mak intat ladju u bak sikula
Peugidong Tanoh
Buah karya : Ustadz Syamsuddin Ahmad (Syamsa)
Laqad dja akom do’a djak lam prang
Oh lheuh semahjang wajeb ta batja
Neu batja ladju wahe tjut abang
Supaja djeut trang djeut meuho puntja
Lon sambong ladju buku keumarang
Supaja tjut bang neu preh bek lama
Peugidong tanoh djino lon peutrang
Neu deungo tjut bang lon tji tjalitra
Peureule langai watei meu’u blang
Peureule eumpang watei pot lada
Peureule polpen watei keumarang
Daweut hai tjut bang beu le seudia
Limong ploh uro umu lon katrang
Kanduri redjang ngon ala kada
Oh lheuh kanduri ulon geutatang
Geudjok le joh njan geu peutron sigra
Geu peutron u leun ulon geu tatang
Di teungku joh njan geubatja do’a
Neutjok bak teube deungon bak pisang
Sigoi neuteubang putoh ban dua
Neutjok u saboh neumat neu tatang
Neutak ngon parang ka beukah dua
Gaki geupudjab bak tanoh redjang
Geukheun watei njan tudjoh dua sa
Oh ka seuleuso teungku neuriwang
Hate ka seunang ajah ngon bunda
Sanak famili pih tjukop girang
Djampang bak djampang djeut geutjok geuba
Oh djilop uro malam ka dating
Meunan keuh tjut bang meutuka-tuka
Abeih buleun mai djuni ka datang
Djuli oh lheuh njan meunjusul teuma
Musem meu pade tulo meukemang
Taduk di rangkang neuring ta djaga
Na padum buleun oh lheuh njan tjut bang
Di ulon tuan kameuri raja
Soi soi keunan djak tjok lon geutimang
Tjit meunan reusam di gampong desa
Di ureung inong galak geutimang
Di ureung agam lam pangkeei geu ba
Habib jusuf boh nama lon tjut bang
Phon geuhoi nan Ibnu Uma
Hana padum terb peunjaket dating
Ureung tuha pham tan rasi nama
Bak tanggai lahe keudeh geu ulang
Geu ganto reudjang Syamsuddin teuma
Njan keuh nan lon sampoi sekarang
Lon tjok pendekan ulon boh Syamsa
Jang garis besar ladju lon karang
Jang ubit reudjang lon tinggai bandja
Haba tek bengeik hana lon peutrang
Seubab hai tjut bang keureutah hana
Oh lheuh djeut balek, djeut duk le ridjang
Teuma oh lheuh njan djeut djak lom teuma
Kadjeut lon marit meu tilo alang
Hate that seunang ajah dan bunda
Keluarga lon hate pih seunang
Kajem djak keunan kuweh geudjak ba
Gobnjan meututo pih tilo alang
Galak di gobnjan geu tiru Syamsa
Umu dua thon dilon ka dating
Neulhah le ridjang ulon di po ma
Uro phon neulhah leupah meuradang
Seubab lageinjan hantom biasa
Na padumuro meunan meuradang
Di lon oh lheuhnjan ka lalee teuma
Geu bri ie saka kuweh ngon pisang
Gadoh meuradang lon klik hantom na
Lon sangka seum sampoi an peutang
Rupadjih udjeun di teungoh uro
Umu lon lhee thon djino ka datang
Sang-sang ka malang nasib di kamo
Neu batja keudroe wahei tjut abang
Supaja beutrang pu jang terdjadi
Sikureung blah peut sa tjit ka mendjeulang
Nasib njang malang bungong ka meuri
Lon pijoh siat djaro lon tjeukang
Lon djak seumahjang siat beureunti
Lon sambong teuma oh lheuh seumahjang
Lon harap tjut bang sabar meunanti.
Adek lon lahe
Buah karya : Ustadz Syamsuddin Ahmad (Syamsa)
Teungoh tjot uro udara teunang
Dji ek geulajang lam awan mega
Umu lon lhee thon sabe lam seunang
Teukeudi tuhan lahe adinda
Seunang that tulo watei musem blang
Peureuling seunang watei musem ngom
Adek lon lahe bunda that seunang
Teukeudi tuhan aneuk wanita
Tanggai dua blah buleun sembilan
Adek lon tuan lahe u donja
Thon peut ploh sa dalam tjatatan
Njang na geu simpan le ajah bunda
Lon sambong ladju nasib lon tuan
Nasib lon malang bung,ong ka njata
Umu adek lon na dua buleun
Teukeudi tuhan ka meunderita
Siti djariah adek lon tuan
Teungku jang boh nan geurasi nama
Ulon ngon adek ka nasib badan
Teukeudi Allah katroh bak Qada
Ajah ngon bunda ka meutjre joh njan
Di kamoe joh njan geutjok le bapa
Ulon ngon adek geutarek joh njan
Handjeut le sinan tinggai ngon bunda
Kamo ubit that nibak masa njan
Meu klik oh pangsaningat keu bunda
Leubeh-leubeh lom adek lon tuan
Dji klik watei njan susu djimita
Di poma geumat bak gaki adek
Di njak wa tarek bak bahoe geu wa
Di mak geu peueh perlahan-lahan
Seureuta sadjan deungon ie mata
Teuma di ulon sedih masa njan
Lon tjom li joh njan bak djaroe bunda
Di mak neu sampoh ulei lon tuan
Seureuta sadjan deungon suara
Aneuk meutuah boh hate intan
Ka keundak tuhan katroh bak masa
Gata ka geutjok bak ulon tuan
E…aneuk badan beugot tadjaga
Beugot peurangeui e..aneuk badan
Bek dji seurapa oleh saudara
Allah Allah aneuk meutuah
Beugot tapapah adek di gata
unk zsm_Latn ind_Latn ind_Latn ind_Latn zsm_Latn ind_Latn ind_Latn ind_Latn ind_Latn ind_Latn ind_Latn ind_Latn ind_Latn ind_Latn ind_Latn sun_Latn min_Latn ast_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn lug_Latn dik_Latn ace_Latn ace_Latn ace_Latn ace_Latn ace_Latn ace_Latn hau_Latn pag_Latn ace_Latn ind_Latn ace_Latn min_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn fij_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn uzn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn fur_Latn ace_Latn ace_Latn ace_Latn zsm_Latn sun_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn tgl_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn tur_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn pag_Latn ace_Latn ace_Latn ace_Latn ind_Latn zsm_Latn zsm_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn zsm_Latn bug_Latn zsm_Latn ace_Latn ace_Latn ace_Latn zsm_Latn ace_Latn ace_Latn sun_Latn ace_Latn ace_Latn ace_Latn ace_Latn zsm_Latn ace_Latn ace_Latn wol_Latn ace_Latn ace_Latn ind_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn als_Latn ace_Latn ace_Latn zsm_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ban_Latn min_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bam_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ban_Latn ace_Latn sun_Latn ace_Latn sun_Latn ace_Latn ace_Latn ace_Latn ind_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn